Afghanistan-aanval: “God het ŉ plan met my”Werner Groenewald, sy vrou Hannelie en kinders Jean-Pierre en Rhodé Foto: muslims4jesus.wordpress.com Hannelie Groenewald, die Suid-Afrikaanse vrou wie se man en twee kinders die naweek in Kaboel in Afghanistan doodgeskiet is, glo God het haar lewe vir ŉ rede gespaar, het Beeld Dinsdag berig. Groenewald het tydens ŉ telefoniese onderhoud vanuit Afghanistan aan die dagblad gesê sy sou verkies om saam met haar gesin te sterf het, “maar God het duidelik ander planne met my”. “Ek het vrede in my hart. Ek weet waar my man en kinders is,” het sy gesê. Sy het gesê mense van regoor die wêreld dra haar in hul gebede op. Sy woon tans saam met vriende en hoop om binne ŉ week weer terug te wees in Suid-Afrika. “Dan moet ons die begrafnis hou. My lewe het om my man en kinders gedraai, en nou is hulle weg,” het sy gesê. “Dit gaan deur die dag beter as ek besig is, maar in die aande is dit moeilik as ek besef ek is alleen agtergelaat.” Haar man, Werner Groenewald (46), en kinders Jean-Pierre (17) en Rhodé (15), is Saterdag in ’n Taliban-aanval by hul huis in Kaboel doodgeskiet. Hannelie en haar man het opheffingswerk vir Partnership in Academics & Development (PAD) in Kaboel gedoen. Sy was by ŉ kliniek waar sy as ŉ dokter gewerk het toe die aanval plaasgevind het. Die departement van internasionale betrekkinge en samewerking help Groenewald om ŉ noodvisum te bekom sodat sy kan terugkeer na Suid-Afrika. “Noodvisums word deur die departement van binnelandse sake uitgereik, maar ons help om die proses te fasiliteer,” het Nelson Kgwete, woordvoerder van die departement, gesê. Lees vorige berigte oor die voorval hier.